Per Sandberg

**Per Sandberg** (født 1960) er en norsk forretningsmann og tidligere politiker (FrP).

Sandberg var fiskeriminister i Erna Solbergs regjering fra 16. desember 2015 til 13. august 2018 og hadde også ansvaret for Justis- og beredskapsdepartementet fra 20. mars til 4. april 2018 (i kjølvannet av Sylvi Listhaugs avgang). Han var stortingsrepresentant fra 1997 til 2017. I den første delen av denne perioden var han representant fra Nord-Trøndelag og fra 2005 fra Sør-Trøndelag. Han var ikke kandidat ved stortingsvalget 2017.

Sandberg ledet Stortingets justiskomité 2009–2013 og Transport- og kommunikasjonskomiteen 2005–2009. Han ble den 6. mai 2006 valgt til 1. nestleder i Fremskrittspartiet etter at Siv Jensen tok over som partileder. Sandberg gikk av som nestleder 13. august 2018. Han var også parlamentarisk nestleder i partiet fra 1. oktober 2005 til 30. september 2017.

Før han ble stortingsrepresentant var Sandberg medlem av Levanger kommunestyre 1989–1999 og Nord-Trøndelag fylkesting 1995–1999. Han har yrkesbakgrunn som prosessoperatør ved Norske Skog Skogn, hvor han også var tillitsvalgt i Fellesforbundet avdeling 461 (Nordenfjelske Papirarbeiderforening) 1988–1989.

Utover sitt politiske virke, har Sandberg deltatt på realityprogrammene ''Farmen kjendis'', ''Skal vi danse'' og *[[Charterfeber]]*. Han er pr. 2020 styreleder for Halden Plastgjenvinning AS.

Høsten 2020 ble det kjent at Sandberg hadde meldt seg ut av FrP og inn i Liberalistene, og stilte seg til disposisjon som partiets førstekandidat for partiet i Oslo.

## Familie og yrkesliv
Per Sandberg ble født 6. februar 1960 på Skogn i Trøndelag som sønn av selvstendig næringsdrivende Rolf Sandberg (1926–2010) og husmor og deltidsarbeidende Rannveig Ertsås (1930–2006). Han har voksne barn med en tidligere samboer fra Skagen i Danmark, og lærte således å snakke dansk. Per Sandberg giftet seg 6. august 2010 i Finnsnes kirke med FrP-politiker Line Miriam Haugan fra Lenvik og de bodde i flere år på Senja. Sandberg og Haugan ble separert 8. mai 2018. Den 31. juli samme år ble det kjent at han var kjæreste med norsk-iranske Bahareh Letnes. I april 2023 tok forholdet slutt.

Etter grunnskolen var Sandberg hjelpegutt ved ingeniørvesenet i Levanger 1976–1977, servitør og bartender ved Ustaoset Høyfjellshotell i Hol 1977–1980 og bildekkbygger i Viking-Askim AS 1980–1981, og han tok kurs i vin- og brennevinslære, engelsk, hotell- og restaurantfag og ernæringslære. Videre tok han grunnkurs i tekniske fag, fagkurs i papirproduksjon og fagbrev som prosessoperatør og var ansatt som prosessoperatør ved Norske Skogs papirfabrikk på Skogn 1982–1997. Som industriarbeider tok han diverse kurs i Fellesforbundet og allmenne fag, sistnevnte uten å ta eksamen. I 1986 tjenestegjorde han også i FNs fredsbevarende styrke i Libanon, UNIFIL.

## Politisk arbeid
Den utløsende årsaken til at Sandberg meldte seg inn i Fremskrittspartiet i 1980-årene var motstanden han møtte da han skulle bygge hus. I 1987 var han «listefyll» ved valget til Levanger kommunestyre og ble samme år styremedlem i Levanger FrP. I 1989 rykket han opp til fast representant i kommunestyret, hvor han ble sittende frem til 1999. Han satt som formann i Levanger FrP 1990–1992. Sandberg var også organisatorisk nestformann i Nord-Trøndelag FrP 1992–1994 og fylkessekretær 1994–1995. Etter å ha vært medlem av Nord-Trøndelag fylkesting siden 1995 ble Sandberg i 1997 Fremskrittspartiets første stortingsrepresentant fra fylket.

I sin første periode i nasjonalforsamlingen var Sandberg medlem av Stortingets familie-, kultur- og administrasjonskomité. Han engasjerte seg her i flere enkeltsaker som gjaldt overgrep mot kvinner og barn. I 2000 ble Sandberg fast medlem i Fremskrittspartiets landsstyre og sentralstyre. I perioden 2001–2005 var Sandberg 1. nestleder i Stortingets kommunalkomité. Som kommunalpolitisk talsmann gikk Sandberg blant annet inn for å reformere forvaltningsnivåene i Norge. Han ville erstatte fylkeskommunen med fem til ni nye regioner og sette mange statlige oppgaver ut til disse. Han gikk også inn for å kutte ned på antallet kommuner og foreslo blant annet at Nord-Trøndelag kunne reduseres fra 24 til 7 kommuner. Han var igjen innvalgt i Levanger kommunestyre 2003–2005.

Sandbergs politiske hovedområde har vært samferdselspolitikk, og han lovet under valgkampen i 2005 at hans hovedsak ville være «samferdsel, samferdsel og samferdsel». Han var leder i Stortingets transport- og kommunikasjonskomité 2005–2009. Som samferdselspolitiker har Sandberg blant annet foreslått å skille ut bevilgninger til hovedstadsområdet fra Nasjonal transportplan og heller bevilge penger til veiutbygging i Oslo og Akershus direkte over statsbudsjettet. Han har tatt til orde for å bruke en større andel av overskuddet i Statens pensjonsfond gjennom Fremskrittspartiets løsning med et eget utenlandsbudsjett der alt som ikke påvirker den norske økonomien direkte, blir investert. Sandberg er også motstander av bompengefinansiering av infrastruktur.

Sandberg er kritisk til ikke-vestlig innvandring til Norge og foreslo i 2002 en stopp i all innvandring fra ikke-vestlige land. Han er først og fremst kritisk til fundamentalistisk islam og har fryktet at fundamentalistisk innflytelse i muslimske miljøer kan legitimere praktisering av sharialover. Sandberg ønsker også en kraftig reduksjon i antallet asylsøkere til Norge og har blant annet foreslått bruk av elektronisk ID-merke på kriminelle asylsøkere samt å opprette lukkede asylmottak. Sandberg har i tillegg uttalt at alle overfallsvoldtekter i årene 2006–2009 ble begått av ikke-vestlige innvandrere, en påstand som har blitt tilbakevist. Påstanden viste seg imidlertid å være korrekt for Oslo, der politiets statistikk viste at alle 41 anmeldte overfallsvoldtekter 2006–2009 var begått av ikke-vestlige innvandrere.

Sandberg har engasjert seg i klimadebatten. Han mener at FNs klimapanel har lav troverdighet og at dets arbeid er preget av en rekke feil. Han er også svært kritisk til Al Gore og kaller ham en «bløffmaker» og henviser til det han mener er mange feil i *[[En ubehagelig sannhet]]*.

I 2008 foreslo han å sette ned aldersgrensen for bilsertifikatet til fylte 16 år. Han har selv tatt førerkort i USA, hvor hver stat praktiserer en form for glidende overgang til fullt sertifikat.

### Stortingskomiteer
* 1997–2001: Medlem i Familie-, kultur- og administrasjonskomiteen 
* 2001–2005: Første nestleder i Kommunalkomiteen
* 2005–2009: Leder i Transport- og kommunikasjonskomiteen
* 2009–2013: Leder i Justiskomiteen
* 2013–2017: Medlem i Utenriks- og forsvarskomiteen

## Tiltaler og dommer
Den 23. januar 1997 ble han dømt for å ha slått og skallet ned en asylsøker fra det tidligere Jugoslavia på en privatfest i Levanger den 2. februar 1995. Ifølge Sandberg selv hadde han følt seg svært provosert av en rekke nedsettende karakteristikker han var blitt utsatt for.

28. oktober 2006 ble Sandberg bøtelagt for å kjøre i 100&nbsp;km/t i en 60-sone, og i desember samme år ble han fradømt retten til å kjøre bil i åtte måneder og ilagt og et forelegg på 9&nbsp;000 kroner.

## Avgang fra statsrådsposten

### Avgangen 13. august 2018
Den 13. august 2018 kl 15:00 gikk Per Sandberg av som fiskeriminister i Erna Solbergs regjering. Per Sandberg valgte selv å gå av, og ble gitt avskjed i nåde. Ny fiskeriminister ble Harald Tom Nesvik etter et ekstraordinært statsråd.

Avgangen var ifølge statsminister Erna Solberg basert på en helhetsvurdering, som innbefattet «brudd på varslingsrutiner og sikkerhetsretningslinjer som han hadde vedgått og hans skjønn når det gjelder håndtering av sikkerhet, samt hans private situasjon og muligheten til å fungere effektivt som statsråd i tiden fremover.»

### Ferie i Iran i juli 2018
Mer spesifikt var bakgrunnen for avgangen at han brøt sikkerhetsrutiner under et privat feriebesøk i Iran sammen med sin norsk-iranske kjæreste Bahareh Letnes fra 22. til 30. juli 2018. Iran er et av tre «høyrisikoland» for Norge, sammen med Russland og Kina. Ifølge norske sikkerhetsmyndigheter er Iran spesielt ivrig på elektronisk spionasje. Forut for denne ferieturen varslet han ikke statsminister Erna Solberg, noe han var forpliktet til å gjøre. Dessuten tok han jobbtelefonen med seg, noe som også var i strid med instruksene.

Per Sandberg søkte 11. juli 2018 om visum til Iran via den iranske ambassadens nettsider. Visum ble innvilget 15. juli, og den 19. juli kjøpte han flybillettene. 15. juli ble Sean Lobo, fungerende øverste leder ved den norske ambassaden i Teheran, oppringt av avdelingsdirektør Rashid Hassanpour ved det iranske utenriksdepartementet med spørsmål om Sandbergs reiseplan. Svaret i en e-post fra underdirektør Håvard Figenschou Raaen ved handelspolitisk avdeling i Nærings- og fiskeridepartementet 16. juli kl 13:30 var at verken statsrådens politisk rådgiver, forværelse eller kommunikasjonsavdelingen var informert om noen privat Iran-reise.

Per Sandberg og Bahareh Letnes reiste fra Norge den 22. juli, og ankom Imam Khomeini internasjonale lufthavn i Teheran samme dag. Neste dag, den 23. juli kl 16:16, orienterte han politisk rådgiver Britt Dalsbotten (Frp) i fiskeridepartementet om sitt opphold, og den 24. juli orienterte han statsministerens kontor. Paret vendte tilbake til Oslo lufthavn, Gardermoen den 30. juli 2018. Sandberg ble hentet av en regjeringsbil, før han ble intervjuet av Dagsnytt Atten.

Jobbtelefonen ble levert inn til departementet den 31. juli og deretter til PST den 2. august, ifølge fiskeriminister Harald Tom Nesvik. SIM-kortet på telefonen ble imidlertid ikke levert til PST før 24. august 2018.

Tidligere etterretningssjef og generalløytnant Kjell Grandhagen uttalte 2. august at Sandbergs telefon mest sannsynlig var blitt hacket. Den 15. august uttalte PSTs leder Benedicte Bjørnland at telefonen ikke bar gradert informasjon som truet grunnleggende nasjonale interesser. Den inneholdt likevel sensitiv informasjon, i form av kontaktlister, navn og telefonnumre. Teleoperatørens lister viste at Sandberg hadde sendt 153 SMS-meldinger og 6 MMS-meldinger, og hadde hatt 22 telefonsamtaler (totalt 106.97 megabit) mens han var i Iran. Den 17. august ble det klart at undersøkelsene til Departementenes sikkerhets- og serviceorganisasjon (DSS) viser at det ikke er registrert forsøk på å logge seg inn i saksbehandlingssystemet til departementet mens Sandberg var på ferie i Iran. I et svarbrev til kontroll- og konstitusjonskomiteen på Stortinget datert 6. september 2018, skrev Erna Solberg at «PST vurderer at en norsk statsråd er et høyverdig etterretningsmål for både Iran og Kina. Ut ifra dette er det sannsynlig at sikkerhetsbruddene har gjort informasjon tilgjengelig for uautoriserte aktører».

### Forholdet til en iransk kvinne
Allerede den 8. juni fikk Erna Solberg en bekymringsmelding om Sandbergs nye kjæreste. I meldingen het det at «fremmede makter» hadde flyttet inn hos fiskeriministeren. Kilden var etter alt å dømme statsrådens fraseparerte kone, og statssekretær i Helse- og omsorgsdepartementet, Line Miriam Sandberg. Ifølge denne meldingen dreide det seg om en kvinne som var ansatt ved den iranske ambassaden i Oslo. Dette var imidlertid feil.

Statsministerens kontor hadde 15. juni et møte med PST «for å gjøre nærmere vurderinger», før Sandberg den 18. juni selv informerte om sitt forhold til Bahareh Letnes. I dagene som fulgte ga PST flere tilbakemeldinger til Statsministerens kontor. Disse tilbakemeldingene var ifølge Solberg i seg selv ikke grunn nok til at Sandberg skulle miste tilliten hennes. Statsministeren fikk en «utvidet vurdering» fra PST 3. august.

Saken gjorde at opposisjonen på Stortinget stilte flere skriftlige spørsmål til statsministeren og flere statsråder. Spørsmålene kom fra Torgeir Knag Fylkesnes (SV) Terje Aasland (Ap), Cecilie Myrseth (Ap), Anniken Huitfeldt (Ap), Geir Pollestad (Sp) Une Aina Bastholm (MDG) og Bjørnar Moxnes (Rødt). Den 28. august ble også et brev sendt fra til kontroll- og konstitusjonskomiteen til statsministeren; svaret fra statsministeren kom 6. september 2018.

Den 13. august 2018 kl 13:19, samme dag som Sandberg trakk seg som fiskeriminister, trakk han seg også som første nestformann i Fremskrittspartiet. Flere sentrale partifeller ga uttrykk for at det var en klok avgjørelse å trekke seg både som statsråd og som nestformann i partiet, deriblant finansminister og partiformann Siv Jensen, tidligere partiformann Carl I. Hagen, stortingsrepresentant Christian Tybring-Gjedde og daværende stortingsrepresentant Mazyar Keshvari. Ås Fremskrittsparti startet 10. august 2018 en kampanje på Facebook for å få ham til å trekke seg som fiskeriminister. Den 1. august uttalte Christian Tybring-Gjedde til abcnyheter.no: «Iran er sikkert et vakkert land, men det er jo ikke det som er interessant og det vi diskuterer. Vi diskuterer lederskapet, synet på kvinner og straffemetoder som dødsstraff. Man kan ikke misforstå et land som henretter folk.» Keshvari, som kom til Norge som flyktning fra Iran i 1986, anklaget Sandberg for å lefle med «islamsk fascisme og grusomheter» og idyllisere et «islamistisk terror-regime». Utsagnet kom 2. august, dagen før Sandberg og Letnes ble intervjuet av Dagsnytt Atten. Tidligere stortingsrepresentant og ordfører i Oslo, Peter N. Myhre, skrev på Facebook 13. august 2018 at «begeret er fullt når man hyller det iranske presteregimet».

Saken vakte oppmerksomhet også utenfor Norges grenser.

### Feiring av Irans nasjonaldag
Den 8. februar 2018 feiret Sandberg Irans nasjonaldag sammen med Letnes på Akershus festning i regi av Irans ambassade. Nasjonaldagen er egentlig 11. februar, men ble feiret på forskudd. Dagen er til minne om den iranske revolusjonen i 1979 da Ayatollah Khomeini overtok makten og styrtet Muhammed Reza Pahlavi (1919–1980), den siste sjahen av Iran. Den 24. mars 2018 feiret fungerende justisminister Per Sandberg og Bahareh Letnes det persiske nyttåret (Nowruz) 1397 i konferansesenteret til Norges Røde Kors i Hausmanns gate 7 i Oslo sentrum. Denne dagen er egentlig 21. mars, men ble feiret tre dager på etterskudd. Feiringen skjedde i regi av Irans ambassade i Oslo og ble ledet av ambassadør Mohammad Hassan Habibollah Zadeh. Sandberg deltok etter invitasjon fra Letnes. Den 3. oktober 2017 deltok Sandberg og Bahareh Letnes på «et møte hvor man vurderte oppstart av venneforening Iran/Norge».

Den 14. september 2018 innkalte Justis- og beredskapsdepartementet samtlige departementer til møte, sammen med PST og Nasjonal sikkerhetsmyndighet (NSM), i forbindelse med utarbeidelsen av nye retningslinjer for mobilbruk.

## Privat næringsdrivende
Den 28. august 2018 opprettet Sandberg enkeltmannsforetaket «Per Sandberg». Ifølge oppføringen i Brønnøysundsregistrene driver selskapet med «konsulentvirksomhet innen markedsføring, kommunikasjon, rådgivning, kurs, foredrag og publikasjoner innen et bredt spekter av næringsinteresser og politikk. Selskapet skal videre bistå med salg og markedsføring, nasjonalt og internasjonalt, herunder norsk sjømatnæring og teknologi knyttet til sjømatproduksjon». Ifølge et skjema til karantenenemnda skal han ta oppdrag for Letnes, som siden januar 2018 var oppført som eier av et firma som driver med produksjon, utvikling, kjøp og salg av fisk: «Samboer driver eget selskap, det åpner for at man blir deleier og annen type selskapsform vurderes. For begge selskap. jeg skal pr. i dag ikke jobbe i selskapet, men ta oppdrag», heter det i skjemaet.

Den 12. november 2018 opprettet Per Sandberg og Bahareh Letnes det nye firmaet *B & P International Trade And Property Management AS*, hvor Sandberg er styreleder og Letnes styremedlem. Selskapets formål er beskrevet som «Handel, nasjonalt og internasjonalt, eksport og import av næringsmidler, sjømat og teknologi, kjøp og salg av eiendom, eiendomsforvaltning, arrangering av kulturarrangementer, samt det som forretningsmessig og naturlig står i forbindelse med dette.»

Sandberg fikk seks måneders karantene av karantenenemnda da han gikk av som statsråd. Det betyr at han frem til 13. februar 2019 fikk  kroner i lønn i godtgjørelse for ikke å drive næringsvirksomhet.

## Bokutgivelse
Den 29. oktober 2018 ga Per Sandberg og Bahareh Letnes ut en bok med tittelen *Fremmede makter har flyttet inn. Justismord og politisk drap*. I boken gikk Sandberg til angrep på partikollegaene Christian Tybring Gjedde og Mazyar Keshvari og Arbeiderpartiets leder Jonas Gahr Støre. Samtidig forsvarte han Bahareh Letnes mot ryktene om at hun skulle ha vært en iransk spion som hadde lokket ham i en «honningfelle». Det hadde da vært flere som antydet at dette var bakgrunnen for kjæresteforholdet, og Anniken Huitfeldt (Ap) mente Sandberg ville ha mistet sikkerhetsklareringen dersom han hadde vært ansatt på høyt nivå i Forsvaret eller Utenriksdepartementet.

På pressekonferansen den 29. oktober fortalte Sandberg at han hadde droppet søksmål mot norske medier; truslene om dette fremsatte han i Arendal den 14. august 2018 under arrangementet *[[Arendalsuka]]*.

Den 31. oktober 2018 ble avisen *[[Fiskeribladet]]* dømt i Pressens Faglige Utvalg (PFU) for ikke å ha hatt god nok dekning for påstanden om at Sandberg og Letnes var samboere.

## Utmerkelser
Sandberg mottok i 2016, i kraft av sitt virke som statsråd, Kong Harald Vs jubileumsmedalje 1991–2016

## Reality-TV
Sandberg varslet sommeren 2019 et «brutalt comeback politisk på et eller annet tidspunkt». Høsten 2019 deltok han i ''Skal vi danse'' på TV 2 og *[[Charterfeber]]* på TV3 sammen med samboeren Letnes, og i 2020 i *[[Farmen kjendis (Norge) sesong 4|Farmen kjendis]]* på TV&nbsp;2. Våren 2023 medvirket han og Letnes i *Per & Baharehs Grand Hotel* på TV&nbsp;2, en dokuserie om driften av Grand Hotel i Halden. Høsten 2024 skal han delta i *[[Norges dummeste]]* på TV&nbsp;2. Sandberg ble i forkant av innspillingen syk med covid og var derfor ikke med i de tre første episodene.

## Noter


## Referanser


## Litteratur
* 
* Bahareh Letnes og Per Sandberg *Fremmede makter har flyttet inn – Justismord og politisk drap* Juritzen forlag 2018 

## Eksterne lenker
* 
* 
* 
*